**ELŐTERJESZTÉS**

**Körmend Város Önkormányzata Képviselő-testülete 2024. április 25-i ülésére**

**Tárgy:** Magyar Telekom Nyrt-vel egyezségkötés

Tisztelt Képviselő-testület!

A körmendi 375 hrsz-ú ingatlan (régi posta) egy régi csontvázként települt az Önkormányzatra.

Az egykori Magyar Posta 1926. évben adásvétel útján kezelői jogot szerzett a Körmend belterület 375 helyrajzi számú ingatlanra, a Magyar Állam tulajdonjoga mellett. Az 1992.július 31-én keltezett adásvételi- és csere szerződéssel a Soproni Postaigazgatóság átadta Körmend Város Önkormányzata részére a körmendi 376 helyrajzi számon nyilvántartott ingatlant és a körmendi 375 helyrajzi számon nyilvántartott ingatlan 4/5 részét, valamint fizetett 2 millió Ft-ot a körmendi 317/1 helyrajzi számú ingatlan tulajdonjogáért, amelyen postaépületet -a jelenlegi postát - épített. Az adásvételi- és csere szerződésben a felek megállapodtak abban, hogy a körmendi 375 helyrajzi számon nyilvántartott ingatlan 1/5 része a Matáv Rt. kezelésébe kerül.

A körmendi 375 helyrajzi számú ingatlanon lévő, a létesítés óta a Használatba vevő kizárólagos használatában lévő telefonközpont építési engedélye először a Körmendi Polgármesteri Hivatal nevére szólt. A Felek közötti 1992.január 13-i emlékeztetőben rögzítésre került, hogy az építési engedély kedvezményezettje azért a polgármesteri hivatal, mert az Önkormányzat vállalta a távközlési fejlesztés regionális összefogó szerepkörét. Az építés költségeit a régió által befizetett fejlesztési hozzájárulásból finanszírozták.

A beruházási és tulajdonjogi kérdéseket a Körmend Város Polgármesteri Hivatala és a MATÁV Rt Soproni Igazgatósága között 1992. szeptember 7-én létrejött megállapodás rendezte, miszerint a Használatba vevő a távközlési műszaki épület kivitelezési szerződése vonatkozásában, mint jogutód a GAMESZ Bt helyébe lép, továbbá a felek rögzítették, hogy a távközlési műszaki épület a MATÁV tulajdonába kerül.

2004. szeptember 30-án megállapodás jött létre a Magyar Posta Zrt és a Magyar Telekom jogelődje között, amelyben a Magyar Posta az 1/5 eszmei hányad tekintetében elismerte a Magyar Telekom jogelődjének tulajdonjogát.

Ugyanakkor az ingatlannyilvántartásban a Magyar Telekom Nyrt. nem tudta átvezettetni a telefonközpont és az antenna torony kapcsán a tulajdonjogát, ezért a tavalyi évben pert indítottak az Önkormányzattal szemben elbirtoklás jogcímén, amiről a Testületet a két ülés közti beszámolóban tájékoztattuk.

A perindítás után a felek szünetelést kértek, és tárgyalásokba kezdtek.

A tárgyalások eredménye a csatolt megállapodás-tervezet, amely alapján az Önkormányzat elismeri a telefonközpont és az antennatorony tekintetében a Magyar Telekom Nyrt. tulajdonjogát, míg a föld tekintetében az Önkormányzat földhasználati jogot enged e 2 épület fennállásig. A földhasználati jog ellenértéke egyszeri 14.800 e Ft + ÁFA, amely terhére az Önkormányzatnak kell biztosítani a régi posta épületének elbontását (bontási költség 7800 e FT + ÁFA).

A megállapodás megkötése esetén a felperes Magyar Telekom eláll a keresettől.

Csatoljuk a földhasználati jog bejegyzéséhez készült változási vázrajzot.

A megállapodás megkötését javasoljuk a Testületnek, mivel ez a létező legjobb megoldás, amivel rendezni lehet ezt az 1992-re visszavezethető ügyet. A megállapodás megkötésével elbonthatóvá válik a régi és veszélyes állapotú postaépület, az elbontással pedig a 375 hrsz-ú ingatlan fele és a 376 hrsz-ú ingatlan egyesíthető, amivel új belvárosi építési telek tud létrejönni.

Kérem a Testületet, hogy a megállapodás-tervezetet megismerve döntsön az előterjesztésről.

**HATÁROZATI JAVASLAT**

Körmend Város Önkormányzata Képviselő-testülete megismerte a 375 hrsz-i ingatlanra kötendő „Földhasználati szerződést”, mellyel a szerződő felek – Önkormányzat és a Magyar Telekom Nyrt. - az ingatlanon található telefonközpont és antennatorony jogi helyzetét is rendezi, a szerződéstervezetben foglaltakkal egyetért, és felhatalmazza a Polgármestert a szerződés megkötésére.

Körmend, 2024. 04. 15.

**Bebes István**

**polgármester**